b'\n_START_ARTICLE_\nPieter Jansz. Saenredam\n_START_PARAGRAPH_\nPiteris Sanredamas (ol. Pieter Saenredam, gim\xc4\x97 1597 m. bir\xc5\xbeelio 9 d. Asendelfte, Nyderlandai\xc2\xa0\xe2\x80\x93 palaidotas 1665\xc2\xa0m. gegu\xc5\xbe\xc4\x97s 31 d. Harleme)\xc2\xa0\xe2\x80\x93 XVII a. Nyderland\xc5\xb3 architekt\xc5\xabrini\xc5\xb3 vaizd\xc5\xb3 tapytojas ir pie\xc5\xa1\xc4\x97jas.\n_START_SECTION_\nBiografija\n_START_PARAGRAPH_\nPiteris Jansas Sanredamas gim\xc4\x97 1597 m. bir\xc5\xbeelio 9 d. Asendelfto miestelyje \xc5\xa0iaur\xc4\x97s Olandijoje. Jo t\xc4\x97vas Janas buvo \xc5\xbeinomu to meto graveriu. 1609 m. motina su P. Sanredamu (t\xc4\x97vas mir\xc4\x97 1607 m.) persik\xc4\x97l\xc4\x97 \xc4\xaf Harlem\xc4\x85 ir 1612 m. gegu\xc5\xbe\xc4\x99 jis buvo registruotas mokiniu pas tapytoj\xc4\x85 Frans de Grebber (1573\xe2\x88\x921649). 1623 m. baland\xc5\xbeio 24 d. Piteris Sanredamas registruotas Harlemo \xc5\xa0v. Luko tapytoj\xc5\xb3 gildijoje. Iki to laiko jis dirbo Frans de Grebber dirbtuv\xc4\x97se, tikriausiai daugiau asistentu nei mokiniu. Tik\xc4\x97tina, kad s\xc4\x97kmingesnei P. Sanredamo karjerai trukd\xc4\x97 jo netaisyklinga \xc5\xbemogaus fig\xc5\xabra. 1628 m. datuotas pirmas i\xc5\xa1lik\xc4\x99s P. Sanredamo paveikslas \xe2\x80\x9e\xc5\xa0v. Bavono ba\xc5\xbeny\xc4\x8dios Harleme vidaus vaizdas\xe2\x80\x9c. Tikriausiai iki to laiko P. Sanredamas dirbo pie\xc5\xa1\xc4\x97ju pas vietos architektus Salomon de Bray ar Jacob van Campen. Sanredamas daugiausiai vaizdavo Harlemo \xc5\xa0v. Bavono ir Naujosios ba\xc5\xbeny\xc4\x8di\xc5\xb3 interjerus. _NEWLINE_1636 m. P. Sanredamas lank\xc4\x97si Utrechte, pie\xc5\xa1\xc4\x97 vietos ba\xc5\xbeny\xc4\x8di\xc5\xb3 vaizdus, tikriausiai buvo susij\xc4\x99s su Abraham Bloemaert dirbtuve. 1638 m. P. Sanredamas ved\xc4\x97 Aefje Gerritsdr ir iki gyvenimo galo, su trumpomis i\xc5\xa1vykomis, gyveno ir mir\xc4\x97 Harleme. Pora susilauk\xc4\x97 vienos dukters. P. Sanredamas kolekcionavo knygas, paveikslus, tur\xc4\x97jo vien\xc4\x85 Maerten van Heemskerck album\xc5\xb3 su Romos vaizdais. Palaidotas 1665\xc2\xa0m. gegu\xc5\xbe\xc4\x97s 31 d. Jo k\xc5\xabriniai pasi\xc5\xbeymi harmoningumu ir ramyb\xc4\x97s nuotaika. P. Sanredamas paliko apie 50 paveiksl\xc5\xb3, 150 pie\xc5\xa1ini\xc5\xb3, kelis grafikos k\xc5\xabrinius. Kai kuriuos paveikslus nutap\xc4\x97 pagal pie\xc5\xa1inius, nemat\xc4\x99s tikro objekto, pavyzd\xc5\xbeiui, \xe2\x80\x9eRomos Santa Maria della Febbre ba\xc5\xbeny\xc4\x8dia\xe2\x80\x9c.'